**Lög Vinafélags Þverárkirkju**

1. Félagið **heitir** fullu nafni Vinfélag Þverárkirkju, Grenjaðarstaðarprestakalli í Þingeyjarprófastsdæmi. Heimili þess og varnarþing er í Reykjavík. Kennitala félagsins er 550910-1010. Kirkjan er bændakirkja og jafnframt sóknarkirkja Laxdæla, í eigu jarðarinnar Þverár. Kirkjan er friðlýst.

2. Félagið stendur að **varðveislu og viðhaldi** Þverárkirkju á þann hátt að bestu reglum um viðhald gamalla húsa og fornminja sé fullnægt. Til að ná þessum markmiðum vinnur félagið með aðilum sem koma að líkum málum, hvort sem er í héraði eða á landsvísu. Félagið lætur reglulega fara fram mat á ástandi kirkjunnar og bregst við þegar aðgerða er þörf.

3. **Tekjustofna**r félagsins eru styrkir sem veittir eru til viðhalds og viðgerða gamalla húsa, og eftir atvikum árgjald félagsmanna, sbr. 4. gr. Stjórn félagsins skal sækja um fjárstyrki hvenær sem þörf er á fé til framkvæmda við kirkjuna. Þá er félaginu heimilt að taka við gjöfum velunnara. Stjórn varðveitir féð og geymir á bankareikningi, fari það um hendur hennar, og gerir grein fyrir því á aðalfundi.

4. **Aðalfund** félagsins skal halda árlega fyrir lok október í Reykjavík. Þó má halda aðalfund á Þverá, ákveði stjórn það. Aðalfundur kýs 5 manna **stjórn**, sem aftur kýs sér formann. Formaður boðar til aðalfundar með minnst 2ja vikna fyrirvara, með tölvupósti eða símtali til þeirra sem í næst, og telst fundurinn þá löglegur ef boðað er til hans með þeim hætti. Bókhald skal liggja fyrir í a.m.k. 10 daga fyrir aðalfund, þannig að félagsmenn geti kynnt sér það. Á aðalfundi skal gera grein fyrir starfsemi liðins árs, sýna bókhald, kjósa stjórn og ræða verkefnin framundan. Einfaldan meirihluta aðalfundar þarf til að skuldbinda félagið, en á milli aðalfunda meirihluta stjórnar, þ.m.t. formann. Aðalfundur má ákveða að leggja árgjald á félagsmenn. Lögum þessum verður aðeins breytt á aðalfundi, með einföldum meirihluta atkvæða, og skulu tillögur stjórnar til lagabreytinga kynntar í fundarboði. Stjórn félagsins heldur skrá yfir félaga og skráir fundargerðir. Stofnfélagar skulu skráðir í fundagerðabók félagsins á stofnfundi þess.

5. **Félagar** geta orðir einstaklingar, félög, fyrirtæki, stofnanir, eða annars konar lögaðilar, og hafa eitt atkvæði hver á fundum félagins. Sóknarnefnd og öðrum sóknarbörnum skal boðið sérstaklega að vera í félaginu.

6. Formaður boðar til **almennra funda**, eftir þörfum, með minnst viku fyrirvara, og teljast þeir lögmætir ef meirihluti stjórnar mætir, þ.m.t. formaður, og rétt er til þeirra boðað, en allir félagar, sem til næst, skulu boðaðir á fundi félagsins.

7. Stefnt skal að því að halda amk. einn **vinnufund** árlega í kirkjunni eða í nágrenni hennar.

8. Félagið skal kanna möguleika á því að **Þjóðminjasafn Íslands** taki kirkjuna undir sína forsjá, enda myndar hún eina heild með gamla Þverárbænum, sem þegar er í umsjá safnsins. Verði af þessu, endurmetur félagið stöðu sína, en heldur áfram stuðningi við kirkjuna.

9. Félagið **heldur áfram** að vinna að verkefni sínu þótt Þverárkirkja verði lögð af sem sóknarkirkja. Félagið skal vinna að því að kirkjan haldi helgi sinni, engu að síður, og sé notuð reglulega fyrir kirkjuathafnir. Fari svo að kirkjan hætti að vera sóknarkirkja, kannar félagið stöðu kirkjugarðs og finnur honum rekstraraðila, ef hann vantar.

10. Félagið vinnur að **öðrum verkefnum** sem verða mega kirkju og umhverfi hennar til bóta.

Þannig samþykkt á stofnfundi Vinafélags Þverárkirkju í Reykjavík 10/5 2010 og á Þverá 23/5 2010.